khistorydata/jeongjo-sjw-relations huggingface dataset:
정조 23년
金熙朝啓曰宜寧縣監金宗善當日辭朝事命下矣兩司當爲署經而行大司憲宋煥箕正言尹涵在外大司諫宋銓獻納朴鍾淳未肅拜執義未差司諫曺允遂掌令玄重祚鄭澣持平李東宇南惠寬正言李敬參病不進無以署經云除在外外未肅拜病不進人員竝卽牌招以爲備員署經之地何如傳曰允其中有情勢人許遞前望單子入之待下批牌招署經
정조 23년
兩司前望單子入之大司諫兪漢謨獻納閔命爀掌令洪秉益朴道翔持平池德斌李義明正言金履載落點
정조 23년
傳于洪義浩曰今已夜深新除臺諫先署經後謝恩守令則一司除署經下送
정조 23년
李書九以講學廳言啓曰元子宮僚屬副司果宋時淵時在忠淸道懷德地云使之斯速上來何如傳曰允
정조 23년
李書九以禮曹言啓曰郊壇四孟朔遣禮郞看審有無頉自該曹草記事定式矣發遣郞廳南郊南壇東郊先農壇先蠶壇南郊雩祀壇北郊祈雨壇東郊馬祖壇南郊漢江壇司寒壇北郊厲壇次第看審則南壇先農壇雩祀壇祈雨壇馬祖壇司寒壇厲壇壇上及四面紅箭門墻垣階砌俱爲無頉而先蠶壇東邊紅箭門柱根塗灰剝落漢江壇東邊紅箭門柱根塗灰剝落卽爲修改事分付該監此後看護等節着實擧行事各別申飭之意敢啓傳曰知道
정조 23년
徐英輔以都摠府言啓曰副摠管金啓洛以漢城府右尹本府坐起晝仕出去而逐日赴坐煩稟未安入番間除草記往來之意敢啓傳曰知道
정조 23년
徐英輔以兵曹言啓曰今四月二十一日武臣賓廳講書日次而中日相値不得爲之之意敢啓傳曰知道
정조 23년
徐英輔以兵曹言啓曰宣傳官李英植呈狀內今月二十日內試射時得蒙直赴殿試之恩典所帶之職依例入啓遞改云矣李英植所帶之職係是南行窠不可仍帶改差何如傳曰允安光贊仍任可也
정조 23년
徐英輔以壯勇營言啓曰本營夏等試射時將官將校軍兵各技優等人別單書入之意敢啓傳曰知道
정조 23년
柳雲羽以義禁府言啓曰明日永淸門儒生製述時本府都事七員赴擧一員奉命在外明政門光政門禁亂都事公事回公都事無以推移假都事三員令該曹口傳各別擇差以爲分排之地何如傳曰允
정조 23년
柳雲羽以義禁府言啓曰慶尙監司申耆啓本安東營將金鎭鼎爲先罷黜其罪狀令攸司稟處事判付內金鎭鼎嚴飭府吏刻期拿來嚴囚事命下矣金鎭鼎時在任所云卽爲發遣府書吏交代後刻期拿來之意敢啓傳曰知道
정조 23년
行護軍李益運疏曰伏以臣本湖西漁樵之跡幼年失母隨父入京兄弟三人惸然無依已難保其成立寧有望於進就父而兼母以養以敎兄前弟後次第釋褐聯武竝肩翺翔淸朝是豈臣意望之所及哉況臣最愚魯文識也才猷也蔑蔑焉無一可稱而惟我殿下作成之如嬰兒庇覆之如私物冥擿兜攬滾到宰列十年近密榮耀已極籌司天官揚歷殆遍雨露之澤雖不擇地生成之恩若偏臣身生育臣者臣父而陶鑄臣者殿下也臣之依以爲命卽殿下與臣父耳每公退歸家臣父輒持臣戒曰汝兄弟幸際不世之恩造單寒之門踰濫至此滿盈之懼宜思古人之至言蚤夜瞿瞿亶不外是臣上戴天恩下服父訓固欲陳情乞外暫辭華膴而臣以受恩罔極之蹤殆若占便不敢言私且臣兄弟腴邑雄藩便養已極烏鳥之私更無餘憾而臣父今年八十有三虛脆之症已成貞疾而自遭毒慼頓然落下精神澌鑠氣息凜綴闔眼噤口貼席涔涔臣兄則料理瀡滫臣身則左右扶將而俱未足以慰父心惟有一計庶便將護此臣所以百思千思仰首而鳴號者也君親長短之日昔人所悲春暉寸草之報人子至情失今不言更待何日顧今聖朝之治化淸明在廷之群彦濟濟臣於其間特九牛之一毛耳居內居外無足輕重仰恃錫類之恩敢暴乞養之願伏乞天地父母俯賜矜諒特畀臣一小邑非但養以專城繼以良劑將往將來之際或可以慰譬臣父悲疚鬱結之心矣荷天之寵俾延臣父頹齡則臣之父子相對攢祝子子孫孫爲犬爲馬以報我殿下天高地厚之恩惟聖明憐其情而恕其僭焉臣無任云云答曰省疏具悉乞郡之請許施俾卽差除
정조 23년
己未四月二十一日卯時上御誠正閣諸承旨持公事入侍時行左承旨李書九行右承旨金熙朝右副承旨徐英輔記事官柳台佐金啓溫記注官承膺祚記事官李存秀以次進伏訖上曰各房讀奏公事可也英輔讀奏京畿監司李在學狀啓諭善李城輔上疏上送事黃海監司曺允大狀啓鳳山居前都正張聖佐身死事慶尙監司申耆狀啓飢口穀數成冊上送事平安監司韓用龜啓本价川等官反庫事江原監司尹弼秉狀啓渰囕燒死人等恤典題給事慶尙監司申耆狀啓被燒民家期於奠接事有旨祗受事書九讀奏禮曹來六月內行各祭單子慶尙監司申耆狀啓各祭設行事命書九書祭享單子判付命先退熙朝讀奏慶尙監司申耆狀啓給馬有旨祗受事二度忠淸監司李泰永啓本定配罪人奴大福徒三年限滿令該曹稟處事命分書判付訖上曰昨日同副事節節顚錯旣有右承旨許遞之命則不卽書出頒布復爲煩稟至於昨日諸人特資傳敎中三品二字旣以改書出頒布之後又爲抹去於原傳敎云同副旣在待漏廳則傳敎軸之持往待漏廳亦豈成說乎此皆政院無故事而然若有時急分付之事在於門鑰已閉之後則傳敎軸之始許出送卽故例也卿等隨事修擧無失舊規好矣仍命書榻敎曰當該承旨禁推又命書榻敎曰承旨前望單子入之待下批牌招察任又命書榻敎曰僉知肅拜人留待持公事入侍同爲入侍仍敎曰今日肅謝人使之入侍台佐承命出傳與僉知洪樂淵金箕象柳雲羽偕入進伏樂淵進奏姓名上曰年幾何樂淵曰年今六十矣箕象進奏姓名上曰年幾何箕象曰五十六矣上曰貌則不衰矣臺通在於何年乎箕象曰乙未冬矣雲羽進奏姓名上曰今年已滿七十乎雲羽曰然矣上曰善爲之矣命樂淵等先退熙朝曰每朔堂后日記限來朔二十日修納而如或過限則當該注書直捧禁推傳旨事曾有定式矣自昨年十月至今年三月其間一朔日記外竝不修納事之稽忽莫此爲甚當該假注書李允謙依定式禁推傳旨捧入之意敢此仰達矣上曰注書禁推而待其修納捧傳旨可也命退承史以次退出
정조 23년
己未四月二十一日午時上御便殿都承旨入侍時行都承旨李晩秀記事官金啓溫記注官金景煥記事官李存秀以次進伏訖上曰纔見日記之所考出則講規始行之時卽日放榜科亦皆應講而初頭則竝與註釋而爲之一如明經生之例其時有節目之撰成者矣晩秀曰聞其節目在於成均館及禮曹云矣上曰然則考見其節目可也命書榻敎曰日次殿講明日爲之製述處所永淸門外爲之上曰儒生則使之待令於弘化門外事分付又命書榻敎曰抄啓舊選文臣尹光顔校正之役係是經筵冊子兼帶講任有難連日仕進姑解其任仍命退承史以次退出
정조 23년
行都承旨李晩秀坐行左承旨李書九坐行右承旨金熙朝坐直左副承旨洪義浩坐右副承旨徐英輔坐直同副承旨洪樂淵坐注書柳台佐仕金啓溫仕直事變假注書許珩仕
정조 23년
李晩秀啓曰今日殿座承旨當爲備員而同副承旨柳雲羽不爲仕進卽爲牌招何如傳曰許遞前望單子入之待下批牌招察任
정조 23년
承旨前望單子入之洪樂淵落點
정조 23년
傳于金熙朝曰科次入侍
정조 23년
傳于金熙朝曰儒生更試科次入侍
정조 23년
注書柳台佐病代以呂東植爲假注書
정조 23년
注書金啓溫病代以洪奭周爲假注書
정조 23년
己未四月二十二日卯時上御便殿日次儒生殿講入侍時行都承旨李晩秀行左承旨李書九行右承旨金熙朝左副承旨洪義浩右副承旨徐英輔記事官柳台佐金啓溫記注官承膺祚記事官李存秀以次進伏訖上曰右承旨出往永淸門外儒生使之入場整齊內庭行禮時令引儀臚唱於月臺上以爲一齊行禮之地可也熙朝退出引儀唱試官以下行禮試官左議政李秉模禮曹判書徐龍輔行副護軍李翊模刑曹參議金載翼副校理南履翼直講李羲甲等率應講儒生入庭行禮訖上曰試官中李羲甲卽本館久任郞廳勿爲陞殿檢飭儒生可也秉模等陞殿進伏秉模曰日間聖體若何上曰一樣矣秉模曰臣復當試役冒沒入來而私心愧恧實無對諸生之顔矣上曰卿之以前日事辭巽誠過矣考券之時旣無以預知其封內則以此爲嫌豈不過中乎秉模曰旣坼名之後亦有不善周旋之失臣則以此引咎矣上曰不必深引速爲開講可也上曰永淸門外製述儒生斯速整齊事分付羲甲呈入門單子書九讀奏入門三百十七人命龍輔翊模書御題擬唐杜甫謝許歸蓬蓽表限午初義浩跪啓請宣敎宣敎官捧御題出懸上曰懸題時儒生行禮以俯伏興四拜興平身擧行事分付日候甚熱故月廊使之許入此意遍諭諸生也上曰講生數多當分所捧講試官當加差矣仍命書榻敎曰知敦寧李秉鼎右參贊徐邁修兵曹佐郞金啓河試官加差下仍敎曰捧講旣分所多有擧行上下注書姑出病代可也文淳曰侍衛雲劍等節次一依前日殿講時例爲之乎上曰唯諸生等以次進講上曰今番亦當以講通以上製述三下以上更試而先朝故事亦有三處誤讀後收栍之定式捧講不必過峻而文義則發難詰問取其能通大旨者可也英輔曰獻納閔命爀以署經承牌而旣在闕中不爲肅謝直爲出去不可無警推考何如上曰依爲之出擧條假注書洪奭周呂東植進伏上曰日已向午儒生呈券催促時限如已至則試所承旨卽爲捧券入來試官以下少退食代後卽爲詣閤可也諸生進講訖通禮跪啓禮畢諸臣以次退出
정조 23년
己未四月二十二日巳時上御便殿都承旨入侍時行都承旨李晩秀假注書呂東植記注官承膺祚記事官李存秀以次進伏訖上曰收券幾何知入可也賤臣承命出傳上曰仍爲詣閤待滿十軸入侍可也仍命退承史以次退出
정조 23년
己未四月二十二日午時上御便殿日次儒生應製科次入侍時行左承旨李書九行右承旨金熙朝左副承旨洪義浩假注書洪奭周記注官承膺祚記事官李存秀左議政李秉模知敦寧李秉鼎右參贊徐邁修禮曹判書徐龍輔刑曹參議金載翼行副護軍李翊模副校理南履翼兵曹佐郞金啓河以次進伏訖上命分考試券邁修曰以臣空疎不敢冒當於試役矣上曰固知卿實材而旣如是辭巽然則退去可也邁修先退上曰應講之時或有善於講誦而以二通二略得略栍者又或有反以二通一略一粗得通栍者其中亦有數矣秉模曰誠然矣秉模等分考試券二百一張上命合考秉模曰今番試官中旣無主文知敦寧同爲合考何如上曰唯秉鼎曰臣以危蹙之蹤加資肅拜尙今逡巡試役雖不敢不膺命而至於合考便是以文任自處不敢冒當矣上曰旣爲讀券官則何必辭巽於合考與他讀券官竝爲參論可否也上曰許歸蓬蓽乃是拾遺時言事之故而諸券多不做此可謂失題矣秉鼎曰旣不做題意而至於外面句作亦少合作矣考券訖命書榻敎曰行左參贊李祖源戶曹判書趙鎭寬入直玉堂上下番儒生更試試官爲之事命秉模等先退命講通儒生八人製述三下儒生二人入庭更試兼大司成李晩秀直講李羲甲率諸生入就位命義浩書更試御題鄭當時之友皆大父行賦命揭之敎曰以八刻爲限須從速製進而爲念曝陽中露坐之難移設布帳於簷端以次列坐着念善作之意令諸生知之而治經生中如有難於成篇者許其白文呈券可也幼學任弘迪李集運白文呈券而退未及八刻收券已畢命書傳敎曰更試儒生科次入侍試官行左參贊李祖源戶曹判書趙鎭寬副校理李貞運副修撰尹益烈以次進伏上曰入格儒生入侍出榻敎上曰殿講三製到記中領賞人入庭親受而直赴給分人則使之退去也入格儒生進士曺錫倫等以次進立階下命各奏職姓名領賞四拜訖以次退出書九曰入格儒生中下鄕者賞格出付成均館以爲追後頒給之地今日應試者使之出榜後領賞乎上曰依此爲之命祖源等考券訖上親坼魁券命書傳敎曰日次殿講通更試賦三下幼學尹鼎烈直赴殿試講通更試草三下進士金碩鉉生員沈湜直赴會試製述三下生員鄭錫猷進士尹學淳各紙二卷講通進士金用默生員沈英錫進士李㷞幼學任弘迪李集運製述草三下進士宋翼淵各紙一卷賜給命鼎烈進前讀試券訖敎曰爾年幾何鼎烈曰二十六歲矣上曰少年矣進退賦卽爲製進也仍命呼新來鼎烈製進進退賦三句上曰有才矣與玉堂下番爲幾寸益烈曰臣之再從弟而故判書尹得載之孫也上曰其文何如益烈曰文亦夙就矣上敎碩鉉曰爾是老儒而今番之作更考於落軸之中僅得草三下可謂不善做矣又命湜讀試券訖上曰入庭諸生仍爲頒賞後使之退去也頒賞訖鼎烈等以次退出命書榻敎曰贊儀任藗分揀又命書榻敎曰都摠管李膺擧入侍又命書榻敎曰僉知肅拜人入侍都摠管李膺擧僉知尹在醇以次進伏上敎在醇曰年幾何矣在醇曰年七十矣命先退上敎膺擧曰久欲一見今始召接矣遠道何以上來膺擧曰幸蒙天恩無事作行矣上曰今年幾何膺擧曰八十五歲矣上曰寢食何如膺擧曰善眠善食莫非聖恩所及矣上曰子孫幾人膺擧曰有四子五孫矣上曰率來者幾人膺擧曰二子與從孫一人率來矣上曰前後道臣皆言其抱負而今已老矣欲詳見容貌須爲起坐也膺擧承命起坐上曰摠管雖侍衛之職而養老乞言古有其禮且聞其固窮讀書必有所得如有可陳之言詳奏可也膺擧曰惶恐不敢仰對矣上曰經工何如而尙能記誦乎膺擧曰少而業科老又全廢不能記誦矣上曰本道年事何如膺擧曰姑未知之而牟麥則善成之漸云矣上曰民邑之弊亦有入聞者乎膺擧曰昧然不知矣上曰何當下去膺擧曰勢難久留而旣有職名不敢擅便欲入直數日後爲歸計矣上曰老人何以能久淹於旅店亦何可多日入直乎如欲入直則今日省記明早卽出從便下去也仍敎曰都摠管下去時分付兵曹給驛馬可也仍命退諸臣以次退出
정조 23년
己未四月二十二日申時上御便殿都承旨入侍時行都承旨李晩秀記事官金啓溫記注官承膺祚記事官李存秀以次進伏訖上曰尹鼎烈是誰之孫乎晩秀曰故吏判尹得載之孫矣上曰今日捧講時見之則或有可合通栍而降爲低栍者其中亦自有數矣日次講未試之一朔亦當從近爲之使諸生着意肄習可也命退承史以次退出
정조 23년
行都承旨李晩秀坐行左承旨金熙朝坐右承旨洪義浩坐直左副承旨金載翼坐右副承旨徐英輔坐直同副承旨尹在醇坐注書柳台佐仕直金啓溫仕事變假注書許珩仕
정조 23년
傳于金熙朝曰政官牌招開政
정조 23년
金熙朝啓曰同副承旨洪樂淵今日不爲仕進卽爲牌招何如傳曰許遞前望單子入之待下批牌招察任
정조 23년
承旨前望單子入之尹在醇落點
정조 23년
金熙朝啓曰新除授承旨尹在醇年限已過何以爲之敢稟傳曰前承旨柳雲羽旣命拔例牌招待行公許遞此啓辭勿施牌招察任今番陞資中趙德潤外在於前望者只是四人今皆點下其餘則依初下敎佐貳守宰待窠次第差擬事分付銓曹在外兵曹堂上許遞與刑曹參議未差之代今日政差出待下批亦爲牌招察任
정조 23년
以金翰東囚單子傳于徐英輔曰分揀放送
정조 23년
傳于金熙朝曰左承旨許遞前望單子入之待下批牌招察任
정조 23년
承旨前望單子入之李羽逵落點
정조 23년
洪義浩啓曰新除授同副承旨李羽逵時在京幾抱川地斯速乘馹上來事下諭何如傳曰許遞前望單子入之待下批一體牌招
정조 23년
承旨前望單子入之金載翼落點
정조 23년
金熙朝啓曰吏曹參判閔台爀參議鄭尙愚牌不進推考傳旨及罷職傳旨今方捧入而開政命下之後如是違牌不卽擧行事甚未安參判更卽牌招何如傳曰允
정조 23년
傳于金熙朝曰吏曹參判參議前望單子入之待下批牌招開政
정조 23년
吏曹堂上前望單子入之參判李益運參議李魯春落點
정조 23년
金熙朝啓曰吏曹參判李益運參議李魯春牌不進推考傳旨及罷職傳旨今方捧入而開政命下之後如是違牌不卽擧行事甚未安參判更卽牌招何如傳曰允參議只推一體牌招
정조 23년
副校理李貞運副修撰尹益烈等疏曰伏以明義一部卽我東之麟經也凡今日北面而事殿下者率皆藉手於是書是書之義理卽撐天地亘古今磨泐他不得者也日前先朝侍從加資之下敎實出於我聖上記舊之盛意臣等竊不勝欽仰而第伏念麟漢弘燮卽明義錄中元惡大憝也凡係干連於兩賊者猶當嚴誅痛絶之不暇況其子壻堂從尙何可議擬於收錄之典而今此沈能弼閔養顯渾入於恩資之中物情訝惑聽聞駭惋臣等竊恐自此以後隄防漸壞義理寢晦一種凶孽之徒擧懷覬覦之志思之及此寧不懍然憂憤所激聯陳短章伏願聖明亟收沈能弼閔養顯加資之命以嚴大防以解群惑千萬幸甚臣等無任云云答曰省疏具悉不允
정조 23년
吏曹參判閔台爀疏曰伏以臣卽伏見玉堂聯疏則以閔養顯沈能弼之渾入於陞資中至以物情訝惑聽聞駭惋爲言堂疏實出於嚴隄防絶覬覦之意則臣昧然擧行之罪無所容逃公議峻嚴私心悚恧召牌荐降冒膺無路玆敢忙陳短章仰瀆崇嚴伏乞聖明俯垂鑑諒亟削臣所帶之職以謝人言以靖私義千萬幸甚臣無任云云答曰省疏具悉兩人事堂疏過矣西京之風流篤厚以其禁網之疎闊也必欲窄窄結罟箇箇數髮苦索而艱覓則免者能幾家天下事各有分數凡於隄防關頭微處婉婉處嚴嚴處微金秤玉衡無過不及卽予御世之一副規度今也引曩時乙亥以前之義理未決樣而以爭執覆難爲依倣根據之地則不幾近於朔南之倒置乎幾十年硏精點神導率遠邇者在此範圍酸鹹者在此乃於可東可西之際差上差下之間無大無小無內無外載日月之所照臨霜露之所降俾我血氣之倫各具一太極則此在廷臣僚之嘗所知之者也日前處分尤屬於拔例貞元之朝士無多潛郞之舊蹟猶記特命按籍而書奏各進一秩以示予意則卿等之擧行事理當然彼兩人者初無身累之干犯優有已例之的對何待指諭其某某始能領會乎且況堂疏收還之請未嘗箚着於卿則卿之上疏甚非矣遞差
정조 23년
司諫曺允遂副應敎尹序東掌令朴道翔副校理李貞運南履翼副修撰尹益烈朴崙壽啓曰鄭致達妻之凶逆前後聲討已盡其千妖萬惡之罪凡在血氣之倫者莫不切齒而痛心噫危逼聖躬沮遏大策厚麟之凶謀而窩窟則此賊也推戴逆禶謀危宗社範能之逆節而根柢則此賊也此豈容一日假息於覆載之間哉三司之論已及多年轉而爲合辭之啓合辭之啓又閱幾年而轉而爲伏閤之爭當日處分迺至於近島黜置揆以邦憲已爲失刑之大者豈意向者遽有出陸之命不審殿下何爲此萬萬過擧耶噫嘻此賊之有萬戮難赦之罪者殿下之所嘗洞燭者也無一分可恕之端者殿下之亦嘗俯諭者也國無法則已如其不然夫安有謀危宗社之如此賊而使其首領之得保也危逼聖躬之如此賊而有此內地之移置也當初殿下之不忍置法姑從次律者不過曰恐傷先王之德也欲體先王之心也此則有大不然者先大王之於渠止慈至愛之德如傷若保之恩是固大聖人人倫之至耳渠若有一半分人心則固當謙恭謹畏奉承聖意而獨奈狼性難馴虺毒潛肆謀逼先王之儲嗣幾危先王之宗社而幸賴先大王日月之明終不爲此賊之所熒惑爀然明斷丕建大策以奠我宗祊於億萬年盤石之固此先大王之宏謨英烈卓越百王昭垂萬世者也惟其梟獍之凶鬼蜮之情不及彰著於在宥之日未克斷恩而正法也今若以先王慈愛之恩貸此賊罔赦之罪則非所以明先王之德而體先王之心也管叔致辟何累於文王之聖德而恩不掩義所以爲周公之達孝也以殿下之聖學高明見理甚精而何不劈破此義理之關明正其亂逆之罪乎夫朝廷命令之不由於喉院罪謫去來之不關於王府其爲後弊有不可勝言實非所望於聖明之時而此亦猶屬餘事妖凶如鄭妻慘毒如鄭妻而遽使移置於京師至近之處巢穴得肆之地啄息自如防守不嚴以揆賊事觀之凶招中所謂救貧議婚等說又是妖賊之一大罪案其糾結凶徒煽動亂民之狀昭不可掩而其中罔測之凶言亦有脈絡之相貫者此而置之則又不知幾箇凶賊接跡而起藉爲淵藪宗社之憂容有其極蓋其妖肚逆腸愈往愈甚初旣爲謀逆之巨魁而王法不行又爲煽亂之窩窟而近畿移置思之及此每不覺懍然又於年前有出置城外之命使亘古所無之逆任便居住於城闉咫尺之地此已萬萬驚心而及承今番下敎始知入置京第已多年所繼而有出置罪名命釋之擧噫綸音頒下之後此賊之由來罪惡尤極彰著而今日之意外處分反歸寬假當初全宥之命雖蒙收還畢竟命釋之擧大失刑政神人之憤菀由是益激宗社之憂虞從此轉深三尺之章有不可一刻容貸請亟寢罪人鄭致達妻出置罪名命釋之音依前還發配所仍令王府快正典刑噫嘻痛矣從古亂逆何限而窮凶極惡豈有如德相者哉蝨附權奸奴聽指使與國榮所綢繆者惟大計之沮遏也與國榮所謀議者惟國脈之潛圖也四字凶言已是振古所無之大逆而到今眞臟盡爲發露逆節尤極凶慘筵席不道之奏辭草本罔測之疏語實爲澤白泓諸賊之根柢而末乃與仁京輩一種凶逆聲氣相通徒黨寔繁或推爲大將或署爲先鋒至於謀聚徒衆掠邑犯都若非天佑宗祊罪人斯得滔天之禍可勝言哉德相乃以澤泓之罪首又爲仁京之賊魁雖千剮萬斫不足以洩輿憤而拿囚閱月一未訊問曾不得加一杖損一毛使之徑斃於獄中古今天下寧有是哉追律雖有禁條而此賊則前後不道之言皆出於渠口諸賊承款之招無非德相之結案孥戮籍産之律不施於此賊其可曰國有三尺乎且況逆復正法之後五字刀削凶謀逆節及今益彰擧國臣民腐心之痛切齒之讎尤有倍於前日請物故罪人德相亟施孥籍之典噫嘻痛矣尙喆之罪可勝誅哉本以庸瑣之品久據勻軸之任眷遇何如恩造何如而賦性側媚宅心陰祕莫念國恩之報報徒知凶賊之力護耇輝復出之說暗地和應情跡難掩龍妻援比之奏宿處顧戀手脚盡露物議之喧騰厥惟久矣王章之久屈尙何言哉平日之稔惡旣如是狼藉則其子之傳法亦可以推知今此逆宇之東西閃跡千億化身莫非傳襲有素而指敎有自也然此猶屬之細故而至若指揮悖子構成啓草將欲啓達而先售嘗試之計急於掉脫而反思欺罔之習噫嘻是豈今日臣子之所敢萌於心而筆諸書者耶且況網打之計莫售則反爲薦人之擧樹黨之意斯急則至有擬帥之謀父子綢繆同惡相濟殆有甚於世蕃之於嵩賊堅之於積至於前後凶逆之十五字刀削姻附賊復陰助聲勢不軌之跡已綻懷二之謀難掩賊復之輸款卽尙喆之結案揆以邦憲焉逭天討而當律未施陰誅先加輿憤去而愈菀國論去而愈激而向者院相之敎大有不然者雖以逆積逆點之曾經院相及其逆節綻露之後王章無所撓屈今逆喆之罪有浮於兩賊則豈可以院相之故貸三尺之重沮一國之論乎請逆賊尙喆追施孥戮之典十二行刀削答曰不允七字刀削
정조 23년
司諫曺允遂掌令朴道翔啓曰噫嘻痛矣以能賊萬古所無之逆魁不卽正刑徑先致斃輿情莫不痛惋此豈可以尋常物故置而不論哉論其平日罪犯則陰樹逆種密倡凶論慫慂恒簡爲渠羽翼糾結厚麟自作窩主待國洞執命之日擬占台府當李潭秉銓之時把弄朝權且以醴酒之說大北之論肆然脅持百計嘗試倡爲追崇之說恐動儕類沮遏代聽之逆皆其部曲則亂本凶圖甚於耇輝師興究其情節已是萬戮猶輕而及夫賊吉之招出後凶言逆情尤益綻露無餘矣噫癸亥反正之說太甲桐宮之言推戴逆瓚之謀某也爲大將某也爲吏判某也爲閫帥等說爛熳於前後諸賊之供而妖任埋凶之計究其本則能賊也逆範懷刃之凶究其本則能賊也特以凶頑之故忍杖徑斃王章未伸擧國同憤今以渠之招辭觀之雖優爲謀逆不少之人何可遽然承服又以爲如欲殺之則速出斬之等語肆然發惡而且太甲桐宮之說果與諸賊一席酬酢於展開書傳講其文義云者與相吉澤遂之招若合符契卽此一節乃渠之結案旣已遲晩後物故則不可以未及結案置之趾賊一門之窮凶極惡自有天地以來所未有者而限以國法猶貸其凶種之穉少者梟種稍長安知不更肆獍惡如範吉等所爲者耶法令有限而事變無窮常事守法處變貴權從古聖賢不能無義起者所以善處變於法外之意得其時中之權也今殿下以自我防之自我啓之爲持難之端其防也固是守法之常也其啓也豈非處變之權而一向膠守不卽處分則豈不有欠於懲亂逆防後患之大經大法耶澤遂爛熳同參於啓能凶慘不道之謀而只誅其身王章已失輿憤未洩其陰凶情節其弟萬無不知之理請遲晩後物故罪人啓能亟施孥籍趾賊等凶種快施邦刑獻遂設鞫得情噫嘻痛矣從古亂逆何限而豈有如今番夏賊之窮凶極惡者哉語其凶言則雲海之所不道論其逆節則賊鏡之所不爲見者骨寒聞者膽掉實是窮天地亘古今所未聞所未有者也此豈渠一人之所作爲一時之所做出和同之類必有其人黨與之討不容少忽而旣搜之文書倂皆付丙未露之端緖全不究覈獄體疎虞寧不寒心到今追究之道惟在於親屬奴傔之及時訊鞫而章疏之請俱未蒙允治逆之律不當如是且爲此賊之支屬者若使一日留置於天壤之間則今日廷臣尙可謂有人理臣分乎只緣臣等不忠無狀懲討後時應行适雲之例尙此得請於半年之後者其於復讎討賊之義自顧慙恧無以抗顔於人世而尙幸成命之下少洩神人之憤及伏見傳敎之下於該府者有夏賊子女囚禁待年之命臣等驚惶抑鬱寧欲溘然夫逆種之待年殄滅乃指尋常治逆之律文也今此夏賊卽是開闢以來所無之逆其於麟亮之稱兵鏡虎之凶言不啻百倍則古今天下安有以此賊子女而有待年與否之可論哉及至今日年限已過則尤不可晷刻容貸於覆載之間矣夏賊之外豈復有夏賊而今者逆恭又出則今日群下之骨驚膽掉直欲手磔口臠之心尤有倍於夏賊初出之時矣噫彼恭賊敢於鞫庭提誦夏賊之凶書乃以相議勸成納招又發夏賊所不道之凶言則梟獍種子腸肚相連亦一夏賊而特其逆節之發露差有先後耳千剮萬斫未足以洩輿憤收孥瀦宅不可謂當其律夏賊之變已用适雲之例則今於此賊決不可異同也明矣噫其一家之內生出二夏賊則此非一朝一夕之故其凶言逆謀傳襲有素平日之爛熳酬酢一室之尋常倡和推此可知恭賊正刑之後一二同情之類旣無究問之道而英材斗恒尙今假息於覆載之間則夏恭兩賊之黨與同情萬無不知之理目今究覈之道惟在於此而雖以今番連伊事言之渠以賊傔之妻敢生凶濫之心至有擊錚之擧此亦古今所無之變怪而渠不過幺麽一賤女則決非渠所可獨辦者也是必其夫暗地指使爲此嘗試之計據此一事劇逆親屬之從中跳踉復事綢繆之狀昭不可掩此而若不窮覈嚴斷則未知何樣禍機伏在何地今於事端旣露之後尤不容暫緩盤覈請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑噫以國榮之亘萬古所無之窮凶劇逆而得保首領臥斃牖下朝廷之刑政紊矣神人之憤鬱深矣古今天下寧有是耶噫彼榮賊貪天爲己之罪怙寵自恣之惡屈指而不可枚擧罄竹而難以盡書權傾人主而威禍在手鉗制朝臣而淵膝惟意八方爭輸貨賂百官多出門下而及其黜退之日所引洛誥首章一句語卽不道之亂言劇逆之斷案此在渠猶屬薄物細故耳廣儲嗣一事最是宗社之計臣民之望而渠敢肆然以此事不可再擧之說咆喝公座略無顧忌一行刀削凶肚莫掩至於製給凶疏沮遏大計則有浮於逆莽煽動人心潛圖國脈則百倍於凶溫論其罪惡尤萬萬極凶極獰而只緣其身之徑斃未及天誅之顯加臣民痛惋厥惟久矣到今賊復正法之後逆節益露輿情愈激惟其伸王法討國賊之道只在追施一款則凶如此賊逆如此賊者決不可以常例論請物故罪人國榮亟施孥籍之典噫嘻痛矣明謙之凶謀逆節實是亘萬古所無之賊也身爲閫帥五字刀削已是劇逆之斷案而乙巳春諸賊指日擧兵之時自擬內應大將至於書給四柱先占身數其所爲計至凶極獰而況渠五字刀削逆復之愛姪也一門之內日夜綢繆兩賊之間出沒紹介危機急變迫在呼吸何幸賊謀自綻天討快行而誅殛之典止行其身收孥之律尙未擧行揆以王法萬萬失當以謙以逆復之子傳襲其父之凶圖七字刀削鉤覈之路惟在此賊之盤問而半夜特敎出付縣獄鞫體之乖損刑政之顚倒已無可言今乃不加究覈不捧結案遽爾用刑只施應坐古今天下寧有是耶籍産之典雖已擧行而收孥之律在所不已逆復之變振古所無殄滅無遺育者政爲此賊準備語則其在鋤逆種杜後患之道殄之滅之不容少忽而今此好石之以年未滿循例爲奴者揆以邦刑萬萬乖當夫待年用法者乃是尋常治逆之律而至於此賊實無異於古之适雲今之趾夏則其凶種逆孽之待年與否今無可論時偉性本陰譎行又凶悖賊翰之餘論無不主張賣權兜攬惟意所欲樂禍忌忮爲世側目厥惟久矣暗結妖宇之父子昏夜綢繆情跡陰祕隱然自比於戚聯之人至欲擬擧於握兵之任長惡助勢便一窩主及夫賊宇之輸款而渠之眞贓畢露無餘惟此一款卽是斷案而尤有國人之至今所腐心痛骨者壬寅後邦慶實是八域臣民歡忭蹈舞之辰而噫彼時偉抑獨何心顯示不悅之色章奏之上力遏邦慶二字酬酢之間牢諱慶忭等語公坐稠廣攘臂咆喝有耳皆聞無人不道及至定號之日肆發凶言於衆人之中曰今此定號何如是太早究厥心腸已萬萬極凶絶悖而甚至於五月喪變之後以平日不平之心益肆陰凶之計暗囑其兄沮戲葬地國言喧藉情節莫掩揆以邦憲在所必鞫今此島棘之典可謂失之太輕噫彼逆宇以凶喆之子藉其氣勢罔念喣濡之恩益肆跳踉之心擬帥市恩之計旣極陰祕荷杖偸鈴之態不忍正視其所負犯不一而足乃於不敢言之地敢懷不敢萌之心潛構啓草欲售欺天之計此已窮凶絶悖而於渠猶屬薄物細故潛藉逆復之姻婭七字刀削與同死生之說旣已遲晩顧瞻他日之計明白納招甚至於干涉善復自知當死之供吐實於平問之下其窮凶情節更無可言有賊如此不施邦刑則天綱絶矣王法壞矣宇鎭之於善謙兩賊一而二二而一也今於兩賊伏法之後獨使此賊得逭王章古今天下寧有是哉當初已結案之凶逆得保首領於海島者已是失刑之大者而拿來之啓依法允下則庶幾聖斷赫然天討亟行矣奈之何纔到湖界旋從迃路初則領付本鄕末乃移配近島殆若量移者然義理自此晦塞亂賊無所懲畏思之及此寧不大可憂而大可懼者哉請明謙以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法噫嘻痛矣亂臣賊子從古何限而豈有若九宗之窮凶極惡至妖絶憯者哉渠以蟣蝨之賤常懷梟獍之心過惠陵而不下所乘則悖慢之逆節於是著矣向懿陵而至發凶言則怨懟之逆腸昭莫掩矣此陵亦下馬之言陵卒之參訂明白偏黨二字之說帳殿之納招凶獰人臣之以偏黨事君前後凶逆所未發之語而此賊之肆然發口抑何心腸屢次供招之罔測不道至於此極則此誠古之莽卓之所未嘗有而今之夏瑮之所未敢爲也卽此一款雖千剮萬戮不足以少洩神人之憤而若夫佯狂凶計又何其陰慝巧惡之極也噫彼星賊之凶疏聞之者無不心寒而膽掉見之者皆欲手磔而口臠則爲今日臣子者苟有一分秉彝之心孰不欲明張沬飮疾聲嚴討而渠乃身居臺職忽稱癲狂之病巧作掩護之計綢繆之跡參涉之狀明若觀火窮覈情節永拔根柢卽是王章之所不可已者而纔得承款未及正法致使往牒所無之極逆太憝徑先致斃於獄中輿情之憤惋固不可言而國家之失刑當復如何到今追施之道惟在於收孥籍産之典雖有依聖國已施之律之敎豈有凶如此賊逆如此賊而不施極律者乎請承款後物故罪人九宗亟施孥籍之典答曰不允
정조 23년
掌令朴道翔啓曰今於疎決中杆城獄囚崔進吉發配之命竊有所覆難者蓋進吉之刃刺挺打致命於當夜者實因丁寧詞證俱備參考獄案無一可疑之端而只緣其時道臣之不拘日次而督取考覆有乖審克之道故特以無於法之致輒付傅之生之典道臣之違例栲訊捧其遲晩者固不可謂無失而但正犯結案之招一如檢庭納供之辭則必其實狀如是故前後無異辭而終底於納侤耳此不可輕議原恕而今於結案已成之後遽爾從輕則其在象刑之義反有欠焉請崔廷吉依律處斷臣伏見傳敎下者有金甲島定配罪人成德雨放送之命臣不勝愕然憂歎之至噫近日以來懲討不嚴義理愈晦嘗試顧瞻之輩孽芽其間至于成德雨輩而極矣暗試手勢角勝公議漫漶於人鬼之分觀望於陰陽之界顯有立跡之意究其情狀合置重辟再昨冬臨門處分實出於靖世道正人心之聖德至意而畢竟勘律止於島配則已是失刑之大者今此全釋之命忽下於此際竊恐從今以後隄防漸壞亂逆益肆請還寢金甲島定配罪人成德雨放送之命新除授行大司憲宋煥箕時在忠淸道懷德地持平池德斌時在天安地請竝斯速乘馹上來事下諭答曰不允成德雨事亟停勿煩下諭事依啓
정조 23년
司諫曺允遂啓曰罪人克觀以妖任之同氣凶謀逆節爛熳同參而嚴訊之下抵賴不服未克究覈未及承款王章莫伸輿憤莫洩請金甲島爲奴罪人克觀更令王府嚴鞫得情夬正王法逆賊尙魯卽是千萬古所未有之劇賊而孥籍之典旣施旋寢噫此賊之未伏王章徑自殞斃已極神人之憤矣假使此賊頑然尙在則千剮萬斫不足以懲其罪孥之戮之在法當然凡係祖宗朝金科玉條猶或隨時變通則今此追孥之禁自近年斷然定行守之太固致使應行之律不得施於此賊萬有一日後惡逆之如尙魯窮凶者抵賴不服頑忍徑斃則孥戮之法其將不施乎罪在罔赦事關後弊請逆賊尙魯亟施孥戮之典噫嘻世道日下人心漸溺至於姜彝天輩出而亦一變怪也姜彝天則本以妖邪之性薄有啁啾之技剽取稗官浮淫之辭幻出市徒佻儇之態招誘遠近而或以術藝相衒糾結黨與而輒以標號相加而騙取貨物旨意閃忽假設謊怪之事煽動妖誕之說而敢於顯露之餘反爲拔足之計前後情狀節節狡慝而如金履白誕妄陰邪之類又從以趨附使令之不暇托爲師弟而傳播邪說誘引徒黨而慫慂奸計京鄕焉出沒而甘作倀鬼晝宵焉綢繆而聽其指嗾其他至妖至邪之情殆有浮於彝天至於金鑢本以憸邪之徒投入妖陰之藪招呼容接爛熳同歸往復𧬈訿視若同胞者渠去來和應互相連肚者渠及夫發告之共議益見情跡之莫掩與彝天一而二二而一者也伏惟大明中天物無遁形而特推欲竝生之化俾躋咸與新之域有此酌處之命而第念渠輩雖是幺麽白徒而亦簪纓之裔也其詖淫之所漸染心術之所陷溺始若誘人而餂貨轉至捏妖而煽訛一此不止實有方來難言之慮在聖人辟以止辟之政決不可不嚴杜其漸以示生道殺人之義而不由王府徑付秋曹已是失刑之大者且未及窮覈遽已發配妖黨何以知畏民志何以底定請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問夬正典刑其餘徒黨亦令嚴鞫處斷以折奸萌答曰不允
정조 23년
己未四月二十三日辰時上御便殿左承旨入侍時行左承旨李書九記事官金啓溫記注官金景煥記事官李存秀以次進伏訖上曰今日鑄所誰爲入直乎書九曰抄啓文臣洪奭周入直矣上曰近來各年儀軌向來一提學有所筵奏此事而入直文臣皆不留意於釐正名以儀軌郞廳可謂名實不副此後則留意看檢以爲來頭考据之地好矣仍敎存秀曰爾亦自今日輪直印所可也命退承史以次退出
정조 23년
行都承旨李晩秀講學廳進行左承旨李集斗坐行右承旨金熙朝坐直左副承旨洪義浩坐右副承旨金載翼坐直同副承旨徐英輔坐注書柳台佐仕金啓溫仕直事變假注書許珩仕
정조 23년
徐英輔以都摠府言啓曰今日入直內三廳武兼禁軍及軍兵等中日習射請出標信傳曰知道
정조 23년
金載翼啓曰明日常參經筵取稟傳曰停
정조 23년
金熙朝啓曰同副承旨尹在醇今日不爲仕進卽爲牌招何如傳曰許遞前望單子入之待下批牌招察任
정조 23년
金熙朝啓曰吏曹參判李益運參議李魯春再牌不進推考傳旨及罷職傳旨今方捧入而開政命下之後連事違召終不承膺事體所在誠極未安參判李益運所當更請牌招而係是一日三牌何以爲之敢稟傳曰情理不可强迫參判姑爲許遞不當引之事强引者許遞未免曲循前亞銓仍任卽爲牌招開政
정조 23년
備忘記前司謁趙廷舜司謁差下
정조 23년
承旨前望單子入之李集斗落點
정조 23년
金熙朝啓曰新除授承旨李集斗方在罷散中何以爲之敢稟傳曰敍用
정조 23년
傳于李集斗曰左承旨入侍
정조 23년
傳于徐英輔曰軍士房承旨入侍
정조 23년
大司諫前望單子入之申獻朝落點
정조 23년
以大嬪宮守直內官手本傳于洪義浩曰別定郞官斯速修改畢役後草記事分付戶曹
정조 23년
備邊司薦望以金觀柱爲東萊府使
정조 23년
傳于金熙朝曰吏曹前參議鄭尙愚敍用亦爲仍任
정조 23년
金熙朝啓曰吏曹參議鄭尙愚旣有仍任之命一體牌招開政何如傳曰允
정조 23년
吏曹參判閔台爀參議鄭尙愚以上仍任事承傳
정조 23년
有政吏批行判書金載瓚在外未肅拜參判閔台爀參議鄭尙愚進行右承旨金熙朝進以崔重圭爲執義李益洙爲掌令李海淸爲正言沈奎魯爲校理朴吉源爲修撰金啓洛爲刑曹參判金養根爲刑曹參議金復元爲兵曹參知尹載伋爲平市令李益運爲成川府使校書著作單洪儀泳
정조 23년
兵批行判書金文淳病參判朴基正入直進參議朴奎淳病參知未差同副承旨徐英輔進宣傳官安光贊仍任事承傳護軍金勉柱李益運宋銓副護軍嚴耆柳雲羽洪樂淵李羽逵李祉永尹在醇金翰東副司直玄重祚鄭澣朴鍾淳李東宇南惠寬副司果李敬參任光白尹載伋以上竝單付
정조 23년
以東萊府使下批單子傳于金熙朝曰十二侍從陞資兩侍從姑在僉知中若此則烏在其進秩之意乎凡除邑若特除則爲外補而用京職除授之例亦有可據兵使李普漢以鷄林之直孫在武兼時以特敎除授縣令職閔文忠奉祀孫烏可不用鷄林直孫之例乎前校理僉知中樞府事閔養顯昌城府使見窠除授雖非鷄林文忠之孫豈可一爲一否乎前正言僉知中樞府事沈能弼金海府使除授與今政新除守令竝於當日辭朝下送事分付
정조 23년
兵曹參知前望單子入之丁若鏞落點
정조 23년
徐英輔以兵批言啓曰傳曰昌城府使徐有龍今政單付五衛將三和府使李東善單付宣傳官事命下矣時無見窠竝加設單付下批之意敢啓傳曰知道
정조 23년
吏批再政以兪岳柱爲刑曹參議趙德潤爲谷山府使東萊府使單金觀柱昌城府使單閔養顯金海府使單沈能弼李羽逵爲兵曹參知金箕象爲三和府使五衛將單徐有龍宣傳官單李東善以上加設單付事承傳
정조 23년
傳于金載翼曰坐直承旨入侍
정조 23년
傳于金載翼曰下直守令入侍
정조 23년
備忘記昌城府使閔養顯三和府使金箕象下直各長弓一張長箭一部片箭一部筒兒一箇賜給
정조 23년
傳于金載翼曰當該玉堂下義禁府
정조 23년
徐英輔以備邊司言啓曰本司曹司有司堂上李書九時無職名令該曹口傳付軍職何如傳曰允
정조 23년
兵曹口傳政事護軍李書九單付
정조 23년
徐英輔以備邊司言啓曰卽見京畿監司李在學狀啓則以爲本道還穀自來不敷狀請加分無年無之而見今麥登差遲農糧難繼留庫中限一萬九千五百石特許加分事請令廟堂稟處矣以該道之穀簿想該道之民勢今此一萬九千五百石加分之請恐不容已依狀請施行之意卽爲分付何如傳曰允
정조 23년
徐英輔以備邊司言啓曰頃因京畿監司李在學朔寧民家失火事狀啓判付內方春失所矜憐嚴飭該道期於斯速奠接形止報來事令廟堂分付待其報來使之草記事命下矣卽見其所報則枚擧該郡守崔逵漢牒呈以爲二十民戶之當農失所一時矜憫元恤典外助給役糧空石董飭結構今已畢奠接云矣敢啓傳曰知道
정조 23년
徐英輔以禁衛營言啓曰本營哨官卞持淳受由過限依例汰去之意敢啓傳曰知道
정조 23년
司諫曺允遂副應敎尹序東掌令朴道翔副校理李貞運南履翼副修撰朴崙壽尹益烈啓曰請亟寢罪人鄭致達妻出置罪名命釋之音依前還發配所仍令王府快正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上二行刀削
정조 23년
司諫曺允遂掌令朴道翔啓曰請遲晩後物故罪人啓能亟施孥籍趾賊等凶種快施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑措辭見上請物故罪人國榮亟施孥籍之典措辭見上請明謙以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法措辭見上請承款後物故罪人九宗亟施孥籍之典措辭見上答兩司曰不允
정조 23년
掌令朴道翔啓曰請崔進吉依律處斷措辭見上請還寢金甲島定配罪人成德雨放送之命措辭見上新除授掌令李益洙時在慶尙道善山地請斯速乘馹上來事下諭答府曰不允成德雨事亟停勿煩下諭事依啓
정조 23년
司諫曺允遂啓曰請金甲島爲奴罪人克觀更令王府嚴鞫得情快正王法措辭見上請逆賊尙魯亟施孥戮之典措辭見上請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問快正典刑其餘徒黨亦令嚴鞫處斷以折奸萌措辭見上答院曰不允
정조 23년
行兵曹判書金文淳疏曰伏以臣昨伏見玉堂聯疏則以閔養顯沈能弼之同入於陞資中公議嚴峻有曰物情訝惑聽聞駭惋大抵伊日陞資之擧雖是我聖上記舊恢蕩之盛念而在論思之地者憂隄防之或弛懼覬覦之不絶宜乎其言之如彼則昧然擧行之罪實在銓曹豈可以堂疏論列之不及銓官視若不干自同無故乎悚恧之極不知所出玆陳短章以效自劾之擧伏乞聖明俯賜矜察亟遞臣職以安私分仍治臣不職之罪以警具僚千萬幸甚臣無任云云以兵曹判書金文淳上疏傳于徐英輔曰此上疏豈可捧入乎昨日吏曹堂上之無端引義已有飭敎設令堂疏有侵斥銓官之句語下批者吏曹也以此以彼兵判疏捧入豈成記乎當該承旨爲先推考上疏還給近來堂陛不嚴不當引義之引義强欲爲之不念屑越致煩酬應名以政院不知出納之義惟欲納媚銓官者寧不駭然乎此後此等之習嚴飭禁軍戎器點考不可踰定日仍令今日爲之事分付兵曹
정조 23년
大司諫申獻朝疏曰伏以臣釁深禍酷形孤影獨俯仰天地靡所依歸煢煢在疚一縷雖存悠悠此生萬念都灰尙有何望更及榮途而衣冠纔變爵秩復至內官外職除旨聯翩或在於禫月未盡之時或在於楸下往省之際未及叩謝俱蒙恩遞至於萊府除命係是邊上重寄則尤非如臣駑下所可堪承而辭免無路義分是懼雖不得不一肅恩命第臣逖違天陛五載于今矣方當邊郡之遠赴益不勝戀闕遲回之忱卽者薇垣新除遽下於不日辭朝之時豈不欲竭蹶趨承以遂昵覲之願而臣之私情抑有所萬萬悲切者噫臣父之平生所秉執者義理而已事關國家不顧死生意有所定必言乃已中間尺疏重觸群忌薤粉湛滅惟朝夕是俟獨賴聖度之包容偏荷終始之曲保七年杜門匪罪伊榮何幸滌瑕之恩在臣釋褐之日蟄蟲聞雷枯荄逢春自是厥後寵光日新金貂鑞牌交映道路西省銀臺更直禁扃提携於聽漏之晨後先於挾冊之筵騎瀛之寶墨尙存禁苑之恩杯屢沾凡人間至榮至樂孰有過於此者而過福之災實祟臣身降割之禍遽及臣父臣非木石其何忍獨自苟活於此世間耶雖頑命不死至今更欲彯纓結帶於從班之末觸目擧足無非陳跡則亦何心入靑瑣而趨花甎哉況臣百不肖似一無才能隨事瘡疣自知難掩而立朝以來幸免大戾者無往非臣父誘掖之力也今焉已矣其將如黑窣之衢無燭自行早晩顚沛理所必至古人曰移孝爲忠固爲臣今日所當勉者而此猶有一分世念及於進取者言也亦猶有自己才猷足以適用者言也若臣之伶俜苦孤倥侗蔑裂者已絶當世之念又乏需用之才雖欲移其所事顧何能哉此臣所以自審自劃尤不敢承命者也玆敢冒陳血懇仰瀆宸嚴伏乞天地父母俯垂矜諒將臣所帶職名亟許鐫免仍命選部勿復檢擬得以優閑自在沐恩囿化俾令不死之餘喘獲蒙未卒之聖渥焉臣無任云云省疏具悉爾其勿辭察職
정조 23년
己未四月二十四日辰時上御便殿左承旨入侍時行左承旨李集斗記事官金啓溫記注官金景煥記事官李存秀以次進伏訖上曰卿新從北關來矣初春輪症無處不然關以北則果不甚熾盛否集斗曰雖不至如兩西之極熾而伊時景色則殆乎無邑不然矣上曰農形則何如集斗曰南關則麥農可謂登稔以目下所見言之則民情不甚遑汲矣上曰厚州設邑形便卿意則以爲何如集斗曰大抵設邑先觀地利而厚州之地利實爲不可居之地今其民戶之數雖曰六百有餘而卒多挾戶且其所謂元居者專爲金蔘採取之一條路招聚無賴閑雜之輩要得徼幸匪分之利故初無安土之意擧懷渙散之心如是而頭緖何以整頓乎雖以土宜言之初年則各穀之種播者頗費人力稍有土利而一二年之後則漸不如初向來儒疏所請茂昌閭延等地雖盛言其地利之可以墾闢而其實則亦不過爲潛採江蔘之利而已雖然其地卽江界之所自前防禁者則自江界亦必無輕許入墾之理而且其距厚州爲七八十里設當厚州有事之時其勢不可以相救今雖許入民戶無益於厚州而反有藉寇之慮非但其地理之不可居而已臣周歲藩任熟聞事實以其形便地圖有所持來者矣上曰地圖入之可也集斗跪進上曰然則地理形便不及於長津乎集斗曰比長津大有不及以臣愚見姑設獨鎭更觀來頭徐議長策似好矣上曰本道糴弊果何如耶集斗曰以道內穀簿言之南關穀則犯用者多北關穀則犯用者少以致峙於北而枵於南此非一二年來之所生弊者究其本則已有年所矣上曰守宰治績亦有能否之可言耶集斗曰責以古良吏之治規則未必人人盡善而設有小小疵政者遞易徒弊於迎送且新未必勝於舊反不如仍舊而董飭其成效故臣則待罪藩任時除非大不治則不敢遽然貶罷狀罷而治績之粹然無可議者亦多有其人矣上曰道內便宜亦有可以矯革者乎集斗曰別害移屬一事蓋別害雖在三水境內而距三水絶遠隔以津嶺每患通涉凡有詞訟赴愬無路職是之故百弊俱生倉穀則歲益添耗民戶則日漸凋削目下所見誠甚悶然而距長津則不過爲宿舂之地道路亦無險阨故鎭民魚鹽皆由長津貿取民情皆願移屬於長津參以事勢至爲便好而烏梅江以西一社之地亦有移屬三水之議蓋此江一帶卽兩邑分界而一社之地形隔在江外距甲山則旣險而且遠附三水則至近而亦便移屬之論厥惟久矣而特慮甲山之失此而或有凋弊之歎尙今持難竟未斷定究其實則所損於甲山者至少所益於三水者甚大別無可以持疑者故年前以此二事據實登聞廟堂防難雖未得施行而臣之愚見則不敢自隱矣上曰待後日賓對卿或入來則更議決定可也仍命退承史以次退出
정조 23년
己未四月二十四日午時上御便殿軍士房承旨入侍來待諸臣同爲入侍時同副承旨徐英輔記事官金啓溫記注官金景煥記事官李存秀水原留守徐有隣檢校提學鄭民始以次進伏訖命書榻敎曰昌城府使徐有龍今政單付五衛將三和府使李東善單付宣傳官又命書榻敎曰未肅拜大司諫許遞前望單子入之上曰前望以申獻朝頒布可也命書榻敎曰在外兵曹堂上許遞今日政差代又命書榻敎曰東萊府使有闕之代今番新資中令廟堂議薦今日政下批又命書榻敎曰在外佐貳許遞今日政差代上曰兵曹參知前望單子入之上曰金海府使今日政差代竝出榻敎仍命退諸臣以次退出
정조 23년
己未四月二十四日酉時上御誠正閣坐直承旨入侍下直守令同爲入侍時右副承旨金載翼記事官金啓溫記注官承膺祚記事官李存秀三和府使金箕象昌城府使閔養顯谷山府使趙德潤金海府使沈能弼以次進伏訖命書傳敎曰右承旨入侍又敎曰成川府使如已來待同爲入侍賤臣承命出傳行右承旨金熙朝成川府使李益運進伏上曰三和昌城符單子及諭書催促書入賤臣承命出上曰守令以次進前箕象進奏姓名上曰貌不甚衰矣下去善爲之也養顯進奏姓名上曰兩防禦先爲宣諭可也載翼宣諭訖命箕象養顯先退上曰承旨持密匣出去授符諭書卽爲安寶使之斯速發往可也載翼退出益運進前上曰何時欲將往乎益運曰非久欲將往矣能弼進奏姓名上曰爾之記注時事尙今記憶矣金海係是弊邑故政望則勿施而有此特除爾其下去另思蘇弊之道可矣德潤進奏姓名命熙朝宣諭訖命守令先退又命熙朝書刑曹文案判付訖命退承史以次退出
정조 23년
行都承旨李晩秀成均館陞補進行左承旨金熙朝坐右承旨洪義浩坐左副承旨金載翼坐直右副承旨吳泰賢牌不進同副承旨徐英輔坐直注書柳台佐仕金啓溫仕直事變假注書許珩仕
정조 23년
藥房提調金文淳行右承旨金熙朝啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 23년
徐英輔啓曰行大司憲宋煥箕掌令李益洙持平池德斌在外執義崔重圭持平李義明牌不進掌令一員未差監察茶時之意敢啓傳曰知道
정조 23년
徐英輔啓曰備邊司郞廳來言今日賓廳日次而無時急稟定事不得來會云矣敢啓傳曰賓對之不爲久矣卿則爲僚相備員竝與籌坐不爲之近來雖無積滯之廟務云而於國於民豈若如例爲之之爲一分有助乎卿須往復右相後日次則以爲勉起偕造之地事令備郞往傳左相
정조 23년
金載翼啓曰玉堂備員間視事頉稟之意敢啓傳曰知道
정조 23년
金載翼啓曰新除授承旨吳泰賢方在罷散中何以爲之敢稟傳曰敍用
정조 23년
以刑曹坐不坐單子傳于徐英輔曰判堂之尙未出肅委屬可悶今姑許遞前望單子入之
정조 23년
刑曹判書前望單子入之尹師國落點
정조 23년
以李貞運尹益烈囚單子判付內顧今矯俗正習其要先從箚啓迭出之謬例欲爲釐正至於一事之疊發尤無意義況所言者亦非大關係不可不重言複言之事則兩囚之忽於兩人旣疏又箚齗齗不已者豈成說乎凡事各有等級層節陞資與外除輕重自別則昨日擧措駭然甚矣施以不敍之典放送爲良如敎
정조 23년
徐英輔以都摠府言啓曰副摠管金啓洛以刑曹參判本曹坐起晝仕出去而逐日赴坐煩稟未安入番間除草記往來之意敢啓傳曰知道
정조 23년
徐英輔以備邊司言啓曰卽見全羅監司李得臣狀啓則備陳道內沿海邑巡還不足之狀仍以爲留庫各穀中量宜加分事請令廟堂稟旨分付矣連年停糴分賑之餘綽略加分事勢卽然而參互多寡指數仰請之意前有所行會則所當依此擧行而復循近例請以量宜者未免不審該道臣推考就今留庫之數較其排巡之資以不得不加分爲幾許包之意更令馳啓後稟處以嚴典守之法而方當劇農如欲遲待其回下則恐有闕巡之處使之一邊斟酌加分一邊定數登聞事分付近見諸道每慮擧數狀請之後或有過不及之歎輒稱量宜而有餘則還錄不足則加請自有其道是何異於賑穀之料量磨鍊乎此後則毋或違越之意一體分付何如傳曰允
정조 23년
徐英輔以義禁府言啓曰忠淸監司李泰永査啓內唐津前縣監朴廷宅德山縣監林淳浩罪狀令攸司稟處事啓下矣朴廷宅前因他罪定配於江原道襄陽府林淳浩時在任所云依例發遣府羅將竝拿來何如傳曰允林淳浩待麥登後拿來可也
정조 23년
禁府啓目襄陽府使柳憲周原情云云問目內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓依允
정조 23년
平昌郡守李廷顯疏曰伏以臣猥以無似待罪下邑于今五箇月矣臣才識淺短百無一能晩竊科第自知其幸濫蒙天恩釋褐三四年驟至下大夫之列臣居常隕越且感且愧實莫曉臣身之何以致此而聖恩之何以誤及也逮夫今日臣復膺百里之任遽爲一邑之長臣於是乎尤惶隕感激不敢以邑小事簡少解其爲民一念而所欲報者君恩也所欲祛者民瘼也臣之尺寸報效惟在於牧民一事若使民蒙一分之利則是臣報聖恩一分也若爲民祛一毫之弊則是臣報聖恩一毫也臣於赴任之初試問邑弊則糶民之穀簽丁之額視民戶其數過多爲邑中之一大弊也故臣以此兩件已與本道監司臣尹弼秉有所酬酢道臣之意亦以爲然而方以矯救之策爲念矣本邑地不過五面民不滿千戶而還上各穀摠爲一萬七百餘石分給者爲三分之二留庫則其一也五面之內受還民戶僅爲七八百戶而無依丐乞之類居其半焉以穀多民少之故分等之糶至及於此輩總其排巡而計之則實戶所受不下十四五石無依丐乞者亦不下六七石其中有土而作農者非但甚鮮雖或有之荒田𥕂土片片起墾其所收不能當所納之半則哿矣實戶猶不足說而哀彼丐乞之類其何以支堪乎職此之故每當分糶之時擔負而携持者踵相接焉民戶之日縮其勢固然況於今年輪症之後流亡絶戶其數夥然面報之積案民訴之盈庭者皆以還統之存拔爲決去就之端臣一欲倂施則許多還穀實有陳腐之慮如欲不許則坐見民戶之流亡而不能安集臣於此意想索然如在煙霧中不能明白可否以好言慰諭苟且彌縫而其實無可救之方矣臣聞本邑還弊自前如此曾於丙辰年間本邑守臣南羲老枚報營門還穀五千石劃入於一年作錢條以救邑民一時之弊而今於四年之內其弊猶復如前若復因循過數年則還穀漸多民戶益減十室之邑餘存者無幾其將邑何以爲邑乎伏願聖明下詢道臣從長變通一如年前之爲則實爲平民之萬幸至於軍保之弊則視還弊尤有甚焉本邑之內外案付摠爲八百餘名而以八百戶之民充八百名之額則其數適當而其中班戶幾乎居半又有老病及吏奴之應頉者若除此等名色則丁男之可堪團束者其數亦無多矣以此之故雖有群兄弟衆子姪同居一室者無一箇見漏而竝入於軍籍一家之內逐名徵布杼柚盡空缾罍無儲民戶之散亡非徒糶還之逃避亦緣軍丁之簽括又有他邑之移來者至十餘名之多蓋其時則民戶恰過千數故猶不知其爲弊之滋甚矣到今民戶比前漸縮軍額視古無減每年逃故之代患不得充定他鄕流徙之類害及於隣族民生安得不困悴民戶安得不凋殘乎今以斗少之邑還穀之爲弊旣如彼軍額之難充又如此蓋自挽近以來民生之艱苦戶數之減縮職由此兩弊而此弊未祛之前民不可復集戶不可復增而幸而餘存者亦無安其生樂其業之日矣臣責在分憂立視其切肌到骨之狀而不陳一言於黈纊之下以救其急則臣之報答初心反爲孤負而爲邑民除弊之意果安在哉亦願聖明亟命道臣量宜除減移付於道內諸邑以爲矯救蘇息之方焉臣於在京時伏見昨冬所下勸農綸音及到官又伏見歲初所下傳敎許令守土之臣亦陳意見臣職在勸農其敢曰不知而第臣於農家事未嘗曉其理而講其書雖欲强爲之說而不可得也故每以此夙宵留心招聚邑中曉解農理者探之以言質之以書皆是他人之所已言而別無異見屢月講究終未得其要故臣不敢採其說而進之乃自今春東作之興躬行田野宣布勸農之德意曉諭村里借其牛而助其糧使之耕不違時耘必及期以望其有秋臣敢以此替農書而獻之臣何敢復事覶縷右所陳二弊皆是切於民而不可已者故不避僭越之誅敢此條陳惟殿下竝賜垂察焉臣無任云云省疏具悉糴弊事與附陳軍丁之弊令道臣論理狀聞
정조 23년
己未四月二十五日卯時上御誠正閣諸承旨持公事入侍時行左承旨李集斗行右承旨金熙朝左副承旨洪義浩右副承旨金載翼同副承旨徐英輔記事官柳台佐金啓溫記注官承膺祚記事官李存秀以次進伏訖載翼以無公事先退義浩讀奏忠淸監司李泰永啓本淸安縣反庫事上曰公事入之熙朝以無公事先退英輔讀奏忠淸監司狀啓給馬有旨祗受事集斗讀奏忠淸監司啓本罪人李宗大放送事命書判付訖命集斗書平昌郡守李廷顯疏批集斗曰臣方待罪該房而近來合啓請牌謬規依筵敎復舊不得書入臺臣之連日行公者無端不進以無得呈告與懸病前有飭敎故自本院亦不得請牌竝與廳坐時茶時啓辭而闕焉揆以事體萬萬未安今日不進之行公臺諫竝從重推考與未肅拜諸臺一體牌招何如上曰依爲之其中掌令朴道翔年老有難逐日詣臺云許遞無端不爲詣臺之臺諫遞差可也出擧條集斗曰昨以臺臣去來竟日催促而旣不得懸病又不得呈告之故今日則無端不進甚未安矣上曰合啓之請牌非古例故果有飭禁矣合啓以前政院日記承宣考出以爲復舊擧行之地可也命書李貞運尹益烈囚單子判付訖上曰今番特資十二人中爲承宣者四人爲守宰者五人爲佐貳者三人可謂善區處矣設有可論之事一事再呈旣有禁令旣疏又箚太涉劻勷兩玉堂事誠駭然矣集斗曰今番處分導迎和氣則有之而以隄防言之則因此而恐有希覬之徒矣上曰兩司聯箚曾有先朝禁令不可不申禁而至於玉堂則無論大事小事皆當陳箚聯名豈可以聯疏爲之乎此後則申飭可也集斗曰適因言端有所仰陳矣近來玉堂之列或多有一未登召對之人云職是啓沃無異閑漫臣固不敢遽爾仰請而新被瀛選者時賜召接則實合聖朝優待儒臣之意故敢此仰達矣上曰向於前右相筵奏之後欲待書成間或爲之以寓愛禮之義矣卿言亦好當觀勢爲之矣出擧條集斗曰臣歸自關北今適登筵故以厚州事有所仰達矣厚州新設之後民賦獄訟皆令僉使主管而獨於檢驗一事不欲自當者殊無意義一依白翎永宗等例此後則屬之僉使恐合事宜矣上曰依爲之出擧條集斗曰臣之眼病今方苦劇且見婦之期不遠無以供職乞蒙體諒之恩矣命書傳敎曰筵體莫嚴而今日持公事時以其眼眚難强之外又値見婦之時乞解見職進前陳懇職非一品則筵中辭職大關事體行左承旨李集斗從重推考事勢則似然本職許遞前望單子入之待下批牌招察任敎義浩曰故東伯喪逝後今見承宣深用慘然老人筋力近果何如義浩曰居常委頓矣命退承史以次退出
정조 23년
行都承旨閔台爀未肅拜行左承旨金熙朝坐直右承旨洪義浩坐左副承旨金載翼坐右副承旨金翰東坐同副承旨徐英輔坐直注書柳台佐仕金啓溫仕直事變假注書許珩仕
정조 23년
徐英輔啓曰行大司憲宋煥箕掌令李益洙持平池德斌在外執義崔重圭持平李義明傳旨未下掌令一員未差監察茶時之意敢啓傳曰知道
정조 23년
以右副承旨吳泰賢牌不進罷職傳旨傳于金熙朝曰許遞前望單子入之待下批牌招察任
정조 23년
金熙朝啓曰新除授承旨申獻朝方在罷散中何以爲之敢稟傳曰敍用
정조 23년
金載翼啓曰今此端午帖製述人中時無職名人令該曹口傳付軍職何如傳曰允
정조 23년
吏曹大司諫申獻朝仍任事承傳
정조 23년
金熙朝啓曰新除授右副承旨柳相祚時在慶尙道安東地斯速乘馹上來事下諭何如傳曰許遞前望單子入之待下批牌招
정조 23년
傳于金熙朝曰都承旨連日以泮試不爲仕進許遞前望單子入之待下批待開門牌招
정조 23년
傳于金熙朝曰政官待開門牌招開政
정조 23년
以京畿監司李在學狀啓驪州牧使閔昌爀引嫌於營題屢呈辭狀廢務上京不得已罷黜事傳于金熙朝曰本府以畿內大處近年數遞爲弊邑云明日政無論文武勿拘瓜滿限蘇弊間可以久任者拔例另擇差送事分付
정조 23년
以忠淸監司李泰永狀啓靑山縣民家燒燼事傳于洪義浩曰殘邑民戶之被燒若是夥然聞甚切矜令廟堂三懸鈴分付道臣應式外別加周恤其中小殘獨戶如有身還蕩滌中戶還停役蠲大戶停還畢奠接後形止使之狀聞
정조 23년
徐英輔以兵曹言啓曰今夏等進上弓子看品在卽而知弓品堂上李潤慶身病猝重實無擧行之望云改差其代以無故人啓下何如傳曰允
정조 23년
以兵曹知弓品堂上望單子傳于徐英輔曰此亞將只知紀效新書法更以知我國弓品者啓下
정조 23년
徐英輔以備邊司言啓曰水原折衝元在夏農務冊子有粘連草記之命矣取見其冊子則以所居本府土宜水利其所陳列凡爲十五條而第一條華城地勢西南濱海東北依山水田多而原田少大興水利居民視爲樂土則十年之內變瘠爲饒事也下上厥田雖有等第瘠饒變遷亦由作治沃野之所以能沃非野自沃沃之在人冊子所陳中興水利也城中糞穢日入豆畦也村墟溲灰盡歸麥隴也此三者卽變瘠爲饒之關捩而有人而後有土有土而後有人交相爲用互因其資者也欲論務農之本恐無以易其說又若四宜七欲之論雖曰農家常談理不外此第二條本府近城諸坪聚落稀疎人皆廣作專事注秧水利一興陳廢之地皆成饒腴相其沃壤使之付種之次之田任其注秧則不出數年庶有付秧參半之效事也付種注秧利害之說非不紛然而未有如今此所陳計一鄕之利害損於付種較一路之利害利足掩害之明且切也然其歸趣未嘗不在於興水利而已擧於第一條今不必別爲論理第三條宜於近城諸坪堤基完好處各設一堤而長足坪安寧坪伏龍坪富谷坪與西屯合爲五野次第興工事也水利形便雖是老農眞知的見者百無一二小小洑渠之乍築旋敗者十常八九決非容易說去徒致勞費而今以所引村堡陂塘均被利澤之言參互於下段所論五坪形址類非架鑿空虛取給唇舌之策爲本府長遠之計恐莫先焉第四條華城軍民歸農之要在於築堤而議者猶以經用不足爲難苟於官府錢中支用勿惜浮費次第興工廣置屯田荒陳日闢所收歲增則十年之內足償支用十年後則歸之經用事也驅已聚之軍民歸五野之農旨哉其言近而至要見今城池樓櫓廩料支放雖未臻於十分制置亦可謂之已擧綱領從今以後姑勿致意於一負土一拳石一軍需一料窠全心注意於明農勸業糞瘠沃荒定爲規模持以悠久則月計歲計亦豈無節此補彼取次就緖之道而向所謂城池樓櫓廩料支放之需庶亦無近效而有遠益自第五條至第十四條合十條堤址長廣量水設閘及自近及遠漸致廣博事也量水設閘等法不能詳知其裏面不敢臆斷其利病而論其大槪俱有條理不爲則已如欲爲之則必有如是裁量如是料度然後事可有據而功可責成第十五條五野築堤之後令各坪之民於講信之日會於堤下春賽堤神秋賽田祖審視堤閘講習農務而春賽則擇醇謹年老者一人推爲執綱各行其野糾察農夫之勤慢簿以謹記至秋賽罰其慢者賞其勤者且一坪中最稔者報于判官給鷄酒以勞之有父子兄弟俱在軍案而積穀多者除其父兄之役有能孝悌力田者聞於朝廷或加資級尤異者許通仕路如漢之設科給復事也諸路之洞里成契處猶有講信之法此實鄕井之遺義鄕約之餘規也自古善士之居鄕者莫不以此爲敦俗導歡之先務觀於鄕而知王道之易易者不在他求苟於此等處因勢利導俗以習成則八域雖廣不過一鄕之推也至於春賽堤神秋賽田祖審視堤閘講習農務賞勤罰慢除役通仕等事尤足以因講信之名奏講信之功竝與諸條分付守臣考言詢事俾有採施之實以爲諸路次次倣行之地何如傳曰允
정조 23년
徐英輔以壯勇營言啓曰本營將校射會時連五巡全布人依節目別單書入之意敢啓傳曰知道
정조 23년
徐英輔以御營廳言啓曰本廳哨官李光永身病甚重勢難察任改差何如傳曰允
정조 23년
徐英輔以御營廳言啓曰來五月六月兩朔應立前部中司屬慶尙右道五哨軍兵五百十七名今已逢點整齊矣來五月初一日與左司軍兵替代立番後舊軍放送之意敢啓傳曰知道
정조 23년
徐英輔以御營廳言啓曰本廳上番慶尙道尤甚邑軍兵限麥秋退限以之次邑軍推移換番事前已命下矣七八月則麥秋已過來七月八月兩朔應立正二月當退番之左道龍宮軍八十七名奉化軍十三名三四月當河陽軍三十一名淸河軍十九名永川軍八十二名興海軍五十六名慶山軍八十三名及本番當次大丘軍一百三十九名密陽軍一百四十二名合成前部右司五哨之制從便作隊趁限調上六月二十五日京中逢點七月初一日與中司軍兵替代立番而依定奪每哨以一百名磨鍊後其餘一百三十五名竝資保收布上送事本道監兵使處措辭知會之意敢啓傳曰知道
정조 23년
徐英輔以濬川司言啓曰濬川今日畢役之意敢啓傳曰知道
정조 23년
修撰朴吉源疏曰伏以臣於春間猥當主諡之任以議諡事厚被沈奎魯之疏斥至今追思尙切愧恧臣雖罷劣豈欲與之呶呶較辨以傷事面而其在自靖之義亦難終默玆敢略暴事實仰瀆崇嚴惟聖明少垂察焉伊日議諡凡七望而故相臣金鍾秀之平生秉執咸推義理之主人故重臣申應顯之前後章疏痛辨忠逆之關頭兩諡忠字一世公議人莫敢貳議於其間而至於故相臣蔡濟恭則獨奎魯謂之忠而移時爭難之際參坐諸僚無一人更道其忠者則豈可以奎魯一人之言遽謂公議而輕加忠字乎此臣之所以終始持難者也奎魯疏中謂臣把持一忠字看作私物低仰於冷暖之際予奪於愛惡之間云果使臣顯有低仰予奪之意則何不於卽席辨斥明言其某也不當得忠字某也當得忠字云而乃於議諡已畢歸家經宿之後齗齗於章疏之間至請更議蔡相之諡臣未知此疏果由於已見而其言亦出於公心也耶至於罷坐云云尤不滿一哂開坐於門鑰未下之前而入啓於更鼓已闌之後則其間之說往說來非不多矣奎魯果一出罷坐之言故臣以諡望今已了當罷坐非所可論之意答之而奎魯外同參兩僚之言亦皆如此彼遂不復道罷坐二字而因與之共坐一席偕出禁門如或有眞箇罷坐之心則初何不終始執言卽地起去今乃以語次間一番說去者作爲欛柄質言於告君之辭者其果成說乎言之不誠何若是其太甚也本事顚末如斯而已同席之僚員皆無異見在傍之吏隷莫不參聽臣焉敢一辭增損重自陷於誣謾之罪也此莫非臣罷軟不勝自取侮辱之致自反而已何尤於彼也哉且臣於此事竊有所不安者文忠文憲兩家子弟以奎魯疏之故延諡款不無趑趄之意云緣臣被論使我殿下褒忠之盛意將未免閼而不行者已極愧悚而至若文忠則殿下之所以禮遇此大臣迥出百僚易名之典不待諡狀者甚盛恩而獨此家無意祗受平日倚毗之殊眷亦將由臣而有始無終此又臣難進之一端也從玆以往瀛館一步便成鐵限豈敢以時日之稍久自同無故揚揚冒膺於恩除之下哉伏乞聖明俯諒臣情勢之難强亟遞臣見帶之職名因令選部勿復檢擬於館職之望以安私分以快人心千萬幸甚臣方乞免之不暇不宜贅及他說而竊有區區所懷敢此附陳焉噫臺閣之職責任不輕衮職之闕許以糾繩官師之失責以彈劾而至於諫長爲任尤別苟不擇其人而久其任則烏可以導之使言盡其職責乎諫長之數遞無如近日一月之內五易其人而以未肅拜見遞者凡三人如是而尙何望其出言論事以效一日之責乎臣恐此後爲諫長者擧懷圖免之計莫有行公之人其爲日後之弊可勝言哉伏願殿下深軫責成之方懋恢來諫之道諫長之職必令久任無得徑遞其外言官亦勿數遞以爲開言路之一助焉臣無任云云省疏具悉遞易五諫長之中未出代諫長謂可久任乎然則仍其任違牌勿罷引避勿捧以爲眞正久任之地而此諫長卽重臣之子鎭日合啓必當挺身登先久鎖之臺廳將使伊威不在室可謂爾言食其效矣此下當書勿辭察職而向來館會事予雖含垢爾必包羞白晝禁門之外無病而乘婦人轎往來者考之館中故事未之見焉例批誠重難寄爾量爲之